
VELKOMMEN
Velkommen til Havnerådets årsmøde, og tak, fordi så mange er mødt op.
Jeg har glædet mig til aftenen, hvor vi både kan se tilbage på året, der er gået, og tale om de muligheder, der ligger foran os.

TREDJE ÅRSMØDE
Det er tredje gang, der holdes årsmøde, det første for mig, men jeg kan tydeligt mærke fællesskab og frivillighed har været den røde tråd hver gang.
Det er ikke tilfældigt. Mange af jer bruger utallige timer på at skabe liv, løse opgaver og få vores havne til at fungere.
Det er vi meget taknemmelige for.
I år er temaet The Next Generation. For vores indsats må ikke stoppe med os. Vi skal have flere unge til at opdage glæden ved vandet, det maritime liv og de fællesskaber, som havnene kan skabe.
Vi har en fantastisk kystlinje og et enormt potentiale. Det skal også kommende generationer have glæde af.

SÆSON 2026
Jeg har i løbet af sommeren besøgt flere af vores ni lystbådehavne, og det er dejligt at opleve, hvor meget der sker.
Der er koncerter, fællesspisning, festivaler, kapsejladser og spontane aktiviteter. Der er SUP og kajak, is på kajkanten og frivillige, der mødes for at ordne havnen – og diskutere verdenssituationen.
Samtidig tager vores havne imod rigtig mange gæstesejlere og autocampister.
Det viser, at havnene er meget mere end både og bådpladser. De er mødesteder, oplevelser og en vigtig del af kommunens turisme.
Anja vil senere fortælle mere om årets resultater.



TAK FOR INDSATSEN
Meget af det, jeg netop har nævnt, sker, fordi I tager ansvar og engagerer jer.
I tager godt imod gæsterne, skaber aktiviteter og gør havnene til steder, hvor mennesker har lyst til at komme igen.
Det gør en forskel – både for havnene, for turismen og for vores lokalsamfund.
Tak for jeres tid, jeres engagement og jeres frivillige indsats.

KEEP GOING
Vi er ikke færdige endnu.
Vores strategi hedder Vand til mere, og det synes jeg er en rigtig god overskrift for den udvikling, vi er i gang med.
Vi oplever fortsat interesse fra virksomheder, husbådsejere og andre, der kan se muligheder i vores havne.
Derfor skal vi holde fast i momentum og være åbne over for nye ideer.
Nogle gange skal der ikke så meget til. En god idé, nogle frivillige hænder og lidt materialer kan være nok til at skabe noget nyt.
Kommunens opgave er også at understøtte de gode initiativer og gøre det lettere for dem, der gerne vil bidrage.

KURSEN ER SAT
Da jeg begyndte arbejdet i Havnerådet var det vigtigt for mig, at vi skulle bygge videre på det gode arbejde som i og kommunens havneteam allerede har og skabe en tydelig retning for udviklingen. 
Det gælder stadig.
Vi skal arbejde videre med strategien Vand til mere og udvikle havnene med respekt for deres forskelligheder og lokale styrker.
Det handler ikke om, at alle havne skal være ens. Det handler om, at hver havn skal have de bedste muligheder for at udvikle sit eget potentiale.

UDVIKLING
Jeg tror på, at vores havne rummer endnu flere muligheder, end vi allerede har udnyttet.
De skaber liv, tiltrækker gæster, understøtter erhvervslivet og er med til at gøre Vordingborg Kommune attraktiv at bo og besøge.
Men udvikling kræver, at vi tør prioritere og tænke langsigtet. Vi skal både passe på det, vi har, og investere i det, der kan skabe værdi i fremtiden.
Det bringer mig naturligt videre til budgettet.

BUDGET 2027
I det vedtagne budget for 2027-2030 er der afsat betydelige midler til udvikling og vedligeholdelse af vores havne.
Der er blandt andet afsat:
1. 20 mio. kr. til en generel havnerenoveringspulje – 5 mio. kr. om året.
1. 11 mio. kr. til udviklingsplanen for Vordingborg Nordhavn.
1. 13,4 mio. kr. til udviklingsplanen for Stege Havn.
1. 39 mio. kr. til genopretning af Klintholm Havn.
1. 4,3 mio. kr. til Bogø Havn.
1. 3,6 mio. kr. til Kalvehave Havn.
Derudover er der afsat midler til Klintholm Læringshavn.
Det er investeringer, der viser, at havnene spiller en vigtig rolle i kommunens fremtid.
For mig handler det både om at vedligeholde vores eksisterende faciliteter, skabe bedre rammer for havnelivet og udvikle de muligheder, der kan tiltrække flere gæster, aktiviteter og erhverv.
Vi skal selvfølgelig sikre, at pengene bliver brugt fornuftigt, og at vi får mest mulig værdi ud af investeringerne.

Budgettet giver os muligheder. Nu skal vi sammen omsætte dem til konkrete resultater.
THE NEXT GENERATION
Det bringer os tilbage til aftenens tema.
Vi investerer i vores havne nu, men vi skal også tænke på, hvem der skal bruge dem i fremtiden.
Hvordan får vi flere unge til at interessere sig for det maritime liv? Hvordan skaber vi fællesskaber, som nye generationer har lyst til at blive en del af?
Jeg håber, at aftenens program giver os ny viden, inspiration og måske også nogle idéer, der udfordrer den måde, vi plejer at gøre tingene på.
Vi skal være gode til at lytte – især når de unge selv fortæller os, hvad der skal til.

INSPIRATION I DAG
Og bare rolig: The Next Generation betyder ikke, at der ikke er brug for den nuværende generation!
Tværtimod. Det er jer, der har erfaringen, kendskabet og engagementet. Den viden skal vi bygge videre på og give videre.
Forhåbentlig går vi herfra med nye perspektiver og lyst til at prøve noget nyt.

GOD AFTEN – STIL GERNE SPØRGSMÅL
Jeg håber, vi får en rigtig god aften med gode samtaler og nye idéer.
Spørg endelig løs – både i aften og efterfølgende. Både jeg og havneteamet vil meget gerne høre jeres tanker, spørgsmål og forslag.
Det er gennem dialog og samarbejde, at vi kommer længst.
Tak for jeres engagement, og rigtig god aften.
Jeg vil nu give ordet videre til Anja, som vil fortælle mere om året, der er gået på havneområdet.



Nickolai Kenneth Jørgensen
Kommunalbestyrelsesmedlem (I)

